સચ્ચાજૂઠા ફિલ્મનું આ ગીત દિલ કો દેખો, ચહેરા ના દેખો, ચહેરેને લાખો કો લૂંટા... દિલ સચ્ચા ઓર ચહેરા જૂઠા.... આ ગીત ઝુકરબર્ગે નહોતું સાંભળ્યું તે છતાં તેને ખબર હતી તેનો અર્થ એટલે જ તેને ફેસબુક બનાવવાનો અળવીતરો વિચાર આવ્યો હશે. બીજા અનેક પોપ્યુલર સોશિયલ મીડિયા કાર્યરત હોવા છતાં ગુજરાતીઓને હજી ફેસબુક વધુ ગમે છે એવું મને લાગે છે. આઈ મે બી રોન્ગ બટ ફેસબુક આવ્યા બાદ અનેકના જીવન બદલાઈ ગયાં. અનેકના બદલાશે એવી આશાઓ પાંગરી રહી છે તો અનેકના જીવન બરબાદ પણ થયા. કારણ કે ફેસબુક પરના દરેક ચહેરા સાચા નથી અને ચહેરા પાછળ પણ અનેક મહોરાઓ કામ કરી રહ્યા હોય છે. આ સોશ્યલ સાઈટ્સની શોધ ભાઈ ઝુકરબર્ગે કરી કારણ કે કોલેજના યુવાન-યુવતીઓ એકબીજાનોે સહજતાથી સંપર્ક કરી શકે તેવી એમની મનસા હતી. વળી ઝુકરબર્ગને સાયકોલોજી સમજાણી હશે એટલે જ તેણે વિચાર્યું કે કોલેજમાં ન મળી શક્યા બાદ લોકો ખ્યાલોની અપ્સરાને કઈ રીતે મળી શકે ને શોધ થઈ ફેસબુક નામના ચોતરાની. જ્યાં લોકો એકબીજા સાથે જાહેર એકાંતમાં મળી શકે, ઓળખાણ કરી શકે અને તેને નામ આપ્યું ફેસબુક. આટલી પિષ્ટપિંજણ કરી મારી વાતની ભૂમિકા બાંધી રહી છું. હવે જ્યારે તેમાં અંગત ચેટ ઊમેરાઈ ત્યારે કેટલાક માટે અહીં મૈત્રિણી-મિત્રને શોધવાનો સરળ રસ્તો મળી ગયો, કેટલાક હજી પણ રોમાન્સ કર્યા વિના રહી ગયા હોય તેવા લોકોને તેમજ એકલતામાં અટવાયેલાઓને દુનિયા આખી મળી મૈત્રી કરવા માટે.